Oʼon ka kɨu juini xa xee viko Paxcua,
te ka xee kueʼe xa kueʼe ñayiu Jerusalén.
N‑ka tekutnuʼu‑i xa ijan xee Jesús.
N‑ka xaʼnde‑i ndaʼa ñuu kuii,
te n‑ka kee‑i Jerusalén,
xa jɨn tnaʼa‑i Jesús dava ichi.
N‑ka kana‑i:
—¡Na kutaʼu‑ro Ianyuux!
¡Na kada‑ia xa kutuu vaʼa se vaxi!
¡Se n‑tundaʼa Ianyuux xa taxnuni‑s!
¡Na ku kuu‑s se kunxaʼnu ka nuu ñayiu Israel!
N‑niʼi Jesús ɨɨn burru,
te n‑xe kaa‑ia‑tɨ.
Te xá n‑kuu kueʼe kuia,
se n‑ka chidotnuni tnuʼu Ianyuux,
n‑ka kidavaʼa‑s xa duʼa koo.
N‑ka chidotnuni‑s:
Maxku yuʼu koio ka‑n,
ñayiu Jerusalén.
Kundeʼa koio‑n xa vaxi se kunxaʼnu ka nuu‑n,
yodo‑s ɨɨn burru.
Te hora ijan ni,
ña ka kutnuni ini se dakuaʼa Jesús nax n‑kuu.
Ko hora juan ndaa Jesús andɨu,
n‑ka najaʼan‑s xa duʼa n‑ka kidavaʼa se n‑chidotnuni tnuʼu Ianyuux,
te duʼa n‑yaʼa.
Te n‑ka jaʼan ndaa kueʼe ñayiu ijan xaxeʼe Jesús.
N‑xo tuu‑i xiʼin‑ia,
hora n‑kana‑ia ndi Lázaro xa ndee‑s yau kava,
te n‑nadandoto‑ia‑s nuu n‑yɨnduxi‑s.
N‑ka tekutnuʼu kueʼe xa kueʼe ñayiu xa n‑kida Jesús milagru jan,
te xaxeʼe xijan n‑ka xe tnaʼa‑i‑ia ichi Jerusalén.
Te n‑ka jaʼan se fariseu,
nuu ɨɨn‑s nuu ɨnka‑s:
—Xini‑n xa ni ɨɨn xa kida‑ro ñatu xiniñuʼu.
Ntdaa ñayiu ñuñayiu ka kunduu xiʼin‑s.